D. Lipšic, poslanec: (2007-06-20):
To, čo v novele nie je, pretože to bolo zrušené Ústavným súdom, sú tzv. pozitívne opatrenia alebo prevrátená diskriminácia, ktorú zrušil Ústavný súd na návrh vlády. A ja som zachytil vyjadrenie pána podpredsedu vlády, že nejakým spôsobom v budúcnosti s tým bude treba niečo robiť. Ja osobne si myslím, že až tak veľmi to netreba. Ale v každom prípade sme viazaní rozhodnutím Ústavného súdu a tým, že pôvodný § 8 ods. 8 bol vyhlásený za protiústavný. Ja si myslím, že to okrem ústavnoprávnej roviny je aj vecne správne, že by sme nemali nikoho posudzovať podľa farby pleti, podľa etnického pôvodu, ale podľa jeho kvalít, podľa jeho schopností bez ohľadu na to, akej je etnickej príslušnosti alebo rasovej príslušnosti. Myslím si, že snaha o tú obrátenú diskrimináciu, práve naopak, posilňuje stereotypy o určitých menšinách, že bez umelého zvýhodnenia nie sú schopné dosiahnuť úspech. U nás sa veľa hovorilo o tom, že však dnes máme mnohé pozitívne opatrenia. A spomínali sa rómski asistenti alebo nulté ročníky. Len to pri lepšom čítaní zákona zistíme, že to nie sú rómski asistenti, to sú asistenti, ktorí sú pre sociálne znevýhodnené skupiny. Áno, z nich 90 % pôsobí asi v rómskych segregovaných komunitách. To je v poriadku, to je absolútne v poriadku. Ale to deliace kritérium nemôže byť farba pleti, ale musí to byť sociálny status pomáhať tým, ktorí sú v sociálnej núdzi, ktorí sú segregovaní, ale naozaj nemôže sa to našiť na farbu pleti alebo na etnický pôvod. To je podľa mojej mienky zjavne nesprávne a podľa Ústavného súdu aj protiústavné. Takže som rád, že nakoniec vo vládnom návrhu zákona sa s ničím takýmto nepočíta. A bolo by fajn, keby sa s tým nepočítalo ani do budúcnosti, ale to nám povie pán podpredseda vlády, či je to tak alebo nie je to tak. Druhá poznámka sa týka už toho, čo je v návrhu, a konkrétne § 8 ods. 2. Vlastne § 8 zavádza výnimku z pravidiel rovnakého zaobchádzania s nadpisom Prípustné rozdielne zaobchádzanie. A v odseku 2 sa riešia registrované cirkvi, náboženské spoločnosti, iné právnické osoby, ktorých činnosť už podľa novelizovaného znenia je založená na náboženstve alebo viere. A tam, samozrejme, môže byť diskrimináciou rozdielne zaobchádzanie aj z dôvodu náboženstva, nie je možné evanjelickú cirkev prinútiť, aby si vzala do pracovného pomeru katolíkov alebo naopak, len sú určité zmeny v tomto paragrafe. A konkrétne už nebude prípustné rozdielne zaobchádzanie na základe veku a ani pohlavia. No a to, si myslím,  je trošku problém, pretože máme cirkvi, konkrétne teda západnú cirkev, katolícku, ktorá má rozdielne zaobchádzanie do určitých pozícií na základe pohlavia. Vysväcujú len kňazov mužov. Asi by sme týmto zákonom nechceli prinútiť cirkev, aby svoju doktrínu v tomto zmenila. Dokonca si myslím, že snaha donútiť zákonom cirkev, aby teda takpovediac nemohla rozdielne zaobchádzať s osobami opačného pohlavia, v týchto prípadoch by bola protiústavná, protiústavná z titulu našej ústavy, ktorá garantuje všetkým cirkvám samosprávu a to, že budú môcť vykonávať svoje pôsobenie podľa svojich vieroučných a mravoučných zásad a podľa svojej doktríny, viery. Takže pani kolegyňa Sabolová, ktorá vystúpi po mne, predloží pozmeňujúci návrh, ktorého cieľom je toto ustanovenie z novelizácie zákona vypustiť, pretože neviem, či to požadovali úradníci v Bruseli alebo kto to požadoval, ale v každom prípade som toho presvedčenia, že by to bolo protiústavné, že by to bolo u nás protiústavné, ak by sme takýmto spôsobom zasahovali do samostatného fungovania jednotlivých cirkví. Bol by som rád, keby pán vicepremiér sa, samozrejme, k tomu vyjadril. A v prípade že bude podaný pozmeňujúci návrh v tomto smere pani kolegyňou Sabolovou, ktorá zatiaľ naň zbiera podpisy, tak poprosím vás, podpíšte ho, aby bol podporený. Opozícia tu chýba, došľaka. Čo sa deje? (Odpoveď z pléna.) Dobre. Pani podpredsedníčka, ďakujem. (Hlasy z pléna.) Prosím? (Reakcia z pléna.) Pani podpredsedníčka, ďakujem veľmi pekne za možnosť vystúpiť. A budem sa, samozrejme, tešiť na argumentáciu pána vicepremiéra Čaploviča. Ďakujem.